Diit 143
Pal kɛ kui̱ lua̱k
(Dit Dee-bid)
1
Liŋ palä lö Kuoth Nhial,
liŋ palä kɛ kui̱ gɔɔyädu,
kä loc ɣä rɛy cuŋniku.
2
Cu ja̱ŋdu lɛ luk,
kɛ ɣöö thilɛ ram mi tëk mi
te cuŋ nhiamdu.
3
Ji̱ tɛ̈rä guɔ̱ɔ̱rkɛ ɣä,
dhiɛlkɛ tëkdä ni piny,
cikɛ ɣä jakä cieŋ ni rɛy muɔ̱th
ce̱tnikɛ nɛy tëë ci li̱w ni wal.
4
Kɛ kui̱ ɛmɔ ci yi̱eykä bɛ̈c,
kɛ ci lɔcdä baath.
5
Kä cua̱ tim ni ni̱n tëë wal,
kä cua̱ lätku diaal car,
kä cua̱ nyiath ni lät tetniku.
6
Ɣän cua̱ tetkä tar nhial kä ji̱,
ɣän cua̱ ji̱ go̱r ce̱tnikɛ mun
mi kööt mi go̱o̱r pi̱w.
7
Loc ɣä kɛ pɛ̈th, lö Kuoth Nhial,
ci yi̱eykä bɛ̈c.
/Cu rɔ lɛ tɛ̱̈ɛ̱̈ kɛ ɣä,
kiɛ bä ce̱tnikɛ nɛy
tin ci li̱w.
8
Kä ɛ nhökdu min thil pek
liɛŋä kɛ runwaŋ,
kɛ ɣöö ŋa̱a̱thä ni ji̱.
Nyuthni ɣä duɔ̱ɔ̱p in bi wä kɛ ɣä,
kɛ ɣöö palä ni ji̱.
9
Kän ɣä kä ji̱ tɛ̈rä
lö Kuoth Nhial,
kɛ ɣöö cä rɔ lua̱k ji̱.
10
Nyuthni ɣä kɛ ɣöö bä la̱tdu la̱t,
kɛ ɣöö ɛ ji̱n Kuothdä.
Kä ɛ yiëëdu min gɔaa bo̱o̱th ɣä
kɛ duɔ̱ɔ̱p mi car car.
11
Kä kɛ kui̱ cio̱tädu
lö Kuoth Nhial,
kän tëkdä.
Kä kɛ kui̱ gɔɔyädu kämni ɣä
raar rɛy rikni.
12
Kɛ nhökdu min thil pek,
jakni ji̱ tɛ̈rä kä bit,
kä däk ji̱ gɛmädä diaal,
kɛ ɣöö ɛ ɣän ja̱ŋdu.
